Direcţia Gospodărire Comunală

Nr: 17056 / 21.03.2018

**RAPORT DE SPECIALITATE**

**privind aprobarea lucrărilor:**

**- „Regulamentul serviciului de iluminat public din Municipiul Sfântu Gheorghe”** şi **“Indicatorii de performanţă”** din anexă**;**

**- „Caiet de Sarcini pentru delegarea prin cesiune a serviciului de iluminat public în Municipiul Sfântu Gheorghe”**

Activitatea de asigurare a serviciul de iluminat public face parte din sfera serviciilor comunitare de utilitaţi publice şi cuprinde totalitatea acţiunilor şi activităţilor de utilitate publică şi de interes economic şi social general desfăşurate la nivelul unităţilor administrativ-teritoriale sub conducerea, coordonarea şi responsabilitatea autorităţilor administraţiei publice locale, în scopul asigurarii iluminatului public. Serviciul de iluminat public se regăseşte menţionat la art. 1 alin. (2) litera f), în **Legea nr. 51/2006** **a serviciilor comunitare de utilităţi publice**, modificată şi reactualizată, care stabileşte cadrul juridic şi instituţional unitar, obiectivele, competenţele, atribuţiile şi instrumentele specifice necesare înfiinţării, organizării, gestionării, finanţării, exploatării, monitorizării şi controlului furnizării/prestării reglementate a serviciilor comunitare de utilităţi publice.

**Legea nr. 230/2006** **a serviciului de iluminat public,** specifică în art. 9 alin.(1): “*Elaborarea şi aprobarea strategiilor locale de dezvoltare a serviciului de iluminat public, a programelor de investiţii privind dezvoltarea şi modernizarea infrastructurii tehnico-edilitare aferente, a* ***regulamentului propriu al serviciului****, a* ***caietului de sarcini****, alegerea modalităţii de gestiune, precum şi a criteriilor şi procedurilor de delegare a gestiunii intră în competenţa exclusivă a consiliilor locale*”, iar în art. 17 alin. (2) precizează: *“Activităţile specifice serviciului de iluminat public, indiferent de forma de gestiune adoptată, se organizează şi se desfăşoară în conformitate cu prevederile regulamentului propriu al serviciului de iluminat public şi ale caietului de sarcini, elaborate şi aprobate de consiliile locale”, “ în baza regulamentului-cadru al serviciului de iluminat public şi a caietului de sarcini-cadru, elaborate de A.N.R.S.C. şi aprobate prin ordin al preşedintelui acesteia”*.

Regulamentul-cadru al serviciului de iluminat public, aprobat prin **Ordinul nr. 86/2007 al A.N.R.S.C.**stabileşte cadrul juridic unitar privind desfăşurarea serviciului de iluminat public, definind modalităţile şi condiţiile-cadru ce trebuie îndeplinite pentru asigurarea serviciului, indicatorii de performanţă, condiţiile tehnice, raporturile dintre operator şi utilizator în comune, oraşe şi municipii, şi stă la baza elaborării regulamentului propriual serviciului de iluminat public din municipiul Sfântu Gheorghe.

Legea nr. 230/2006 specifică la art. 7:

*(1) “Serviciul de iluminat public va respecta şi va îndeplini, la nivelul comunităţilor locale, în întregul lor, indicatorii de performanţă aprobaţi prin hotărâri ale consiliilor locale”.*

*(2) “****Indicatorii de performanţă*** *se stabilesc cu respectarea prevederilor regulamentului-cadru al serviciului şi se aprobă în baza unui studiu de specialitate care va ţine seama cu prioritate de necesităţile comunităţilor locale, de starea tehnică şi de eficienţa sistemului de iluminat public existent.”*

Caietului de sarcini-cadru al serviciului de iluminat public, aprobat prin **Ordinul nr. 87/2007** **al A.N.R.S.C.**,stabileşte modul de întocmire a caietelor de sarcini de către consiliile locale, care înfiinţează, organizează, conduc, coordonează şi controlează funcţionarea serviciul de iluminat public şi care au totodată atribuţia şi responsabilitatea de a monitoriza şi de a controla gestiunea şi administrarea acestuia, precum şi modul de funcţionare şi exploatare a infrastructurii tehnico-edilitare aferente, indiferent de forma de gestiune adoptată.

Prin **Hotărârea nr. 18/2018 a Consiliul Local al Municipiului Sfântu Gheorghe privind aprobarea modului de delegare a gestiunii sistemului de iluminat public pe teritoriul municipiului Sfântu Gheorghe, în urma lucrării -** Studiul de oportunitate pentru fundamentarea şi stabilirea soluţiilor optime de delegare a gestiunii serviciului de iluminat public pentru întregul sistem de iluminat public, sistem de iluminat ornamental şi architectural, respectiv pentru iluminatul festiv pe teritoriul municipiului Sfântu Gheorghe - **a aprobat ca formă de gestiune, gestiunea delegată.**

**Astfel, pentru punerea în aplicare a prevederilor legislative prezentate mai sus, şi pentru a continua demersurile prevăzute de legislaţie pentru delegarea servicului de iluminat plublic, s-au redactat lucrările precizate la început.**

Având în vedere considerentele legale expuse şi în baza celor prezentate, propunem spre dezbatere şi aprobare Consiliului Local al Municipiului Sfântu Gheorghe, prezentul proiect de hotărâre.

Director

**Biró László**

Sfântu Gheorghe

21.03.2018

Ci.I. /2 ex